Bridgetown
Bridgetown (UN/LOCODE: BB BGI) hija l-belt kapitali u l-ikbar belt ta' Barbados. Qabel magħrufa bħala r-raħal ta' San Mikiel (bl-Ingliż: The Town of Saint Michael), iż-żona estiża ta' Bridgetown tinsab fi ħdan il-parroċċa ta' Saint Michael. Bridgetown xi kultant tissejjaħ lokalment bħala "l-belt", iżda l-iżjed referenza komuni hija sempliċement ir-"raħal". Mill-2014, il-popolazzjoni metropolitana tagħha tammonta għal madwar 110,000 ruħ.

Il-port ta' Bridgetown jinsab tul il-Bajja ta' Carlisle (13.106°N, 59.632°W) fil-kosta tal-Lbiċ tal-gżira. Partijiet miż-żona estiża ta' Bridgetown (bejn wieħed u ieħor dik madwar ir-Ring Road Bypass, magħrufa aħjar bħala l-Awtostrada ABC) jinsabu qrib il-konfini tal-parroċċi ġirien ta' Christ Church u Saint James. L-Ajruport Internazzjonali ta' Grantley Adams  għall-Barbados jinsab 16-il kilometru (10 mili) fix-Xlokk taċ-ċentru tal-belt ta' Bridgetown, u jopera titjiriet kuljum lejn bliet ewlenin fir-Renju Unit, fl-Istati Uniti, fil-Kanada u fil-Karibew. Ma għadx hemm gvern muniċipali lokali, iżda hija kostitwenza tal-parlament nazzjonali. Matul is-snin 50 u 60 tas-seklu 20, bħala parti mill-Federazzjoni tat-Territorji Brittaniċi tal-Indji tal-Punent, Bridgetown kienet waħda minn tliet bliet kapitali fi ħdan ir-reġjun li kienu meqjusa bħala bliet kapitali federali tar-reġjun.

Il-pożizzjoni attwali fejn tinsab il-belt ġiet stabbilita mill-insedjaturi Brittaniċi fl-1628; insedjament preċedenti taħt l-awtorità ta' Sir William Courten kien jinsab fir-raħal ta' Saint James. Bridgetown hija destinazzjoni turistika ewlenija fl-Indji tal-Punent, u l-belt hija ċentru importanti għall-finanzi, għall-informatika u għall-konvenji, u hija port li jilqa' l-bastimenti tal-kruċieri fir-reġjun tal-Karibew. Fil-25 ta' Ġunju 2011, "Bridgetown Storika u l-Gwarniġjon tagħha" tniżżlu bħala Sit ta' Wirt Dinji tal-UNESCO.

Storja 

Għalkemm il-gżira ġiet abbandunata għalkollox jew diżabitata mal-wasla tal-Brittaniċi, waħda mill-ftit traċċi ta' eżistenza indiġena qabilhom fuq il-gżira kien pont primittiv mibni fuq l-art bassasa ta' Careenage fil-qalba ta' Bridgetown. Kien maħsub li dan il-pont kien inħoloq minn poplu indiġenu tal-Karibew magħruf bħala t-Tainos. Malli sabu din l-istruttura, l-insedjaturi Brittaniċi bdew isejħu dik li issa hija ż-żona ta' Bridgetown bħala Indian Bridge (litteralment "Pont Indjan"). L-istudjużi b'mod wiesa' jemmnu li t-Tainos ħarbu minn Barbados u marru jgħixu fil-gżira ta' Saint Lucia fil-qrib, matul invażjoni mill-Kalinagos, poplu indiġenu ieħor tar-reġjun. Eventwalment, wara l-1654 meta nbena pont ġdid fl-inħawi ta' Careenage mill-Brittaniċi, iż-żona saret magħrufa bħala r-Raħal ta' Saint Michael u iktar 'il quddiem bħala Bridgetown, bħala ġieħ għal Sir Tobias Bridge.

Bridgetown hija l-unika belt li George Washington żar barra mill-Istati Uniti. Id-Dar ta' George Washington, id-dar fejn qagħad matul iż-żjara tiegħu, hija inkluża fi ħdan il-konfini taż-Żona Storika tal-Gwarniġjon. Tnejn mill-antenati ta' Washington, Jonathan u Gerrard Hawtaine, kienu sidien ta' pjantaġġuni bikrin fil-gżira. In-nanna tagħhom kienet Mary Washington minn Sulgrave, Northamptonshire, l-Ingilterra. Fl-2011, diversi binjiet storiċi f'Bridgetown ġew iddeżinjati bħala żona protetta mill-UNESCO.

Insedjament bikri 

L-insedjament Brittaniku ta' Bridgetown beda nhar il-5 ta' Lulju 1628 taħt Charles Wolverstone, li ġab miegħu 64 insedjatur lejn dawn l-artijiet li qabel kienu taħt is-sjieda ta' James Hay, il-Konti ta' Carlisle. Wolverstone kien intbagħad minn grupp ta' merkanti minn Londra, immexxija minn Sir Marmaduke Rawdon. Kienu ngħataw kirja ta' 10,000 akru (4,000 ettaru) ta' art mill-Konti ta' Carlisle bħala saldu ta' dejn. Wolverstone ta 100 akru (40 ettaru) ta' art fit-Tramuntana ta' Careenage lil kull wieħed mill-insedjaturi bl-iskop ta' insedjament ġenerali. Ix-xatt tan-Nofsinhar fil-Punt ta' Needham ittieħed mill-aġenti ta' Carlisle f'Ottubru 1628. Fl-1631, bosta akri ta' art eżatt faċċata tal-Bajja ta' Carlisle għaddew taħt is-sjieda ta' Henry Hawley, il-Gvernatur il-ġdid; iżda wara rapporti ta' mġiba diżonesta huwa ġie arrestat u ġie mġiegħel jirritorna lejn l-Ingilterra fl-1639. Investigazzjoni minn kummissjoni fl-1640 sabet li l-biċċa l-kbira tat-tranżazzjonijiet tal-art ta' Hawley kienu leġittimi u kienu juru b'mod xieraq li dawn l-artijiet (inkluż is-sit tar-raħal) kienu attribwiti lill-Konti ta' Carlisle. Bridgetown inbniet b'konfigurazzjoni ta' toroq li tixbaħ lil dik tal-irħula tas-swieq jew Medjevali Ingliżi bikrin, bit-toroq dojoq u jserpu u bis-sqaqien. Huwa stmat li bejn l-1627 u l-1807, bejn wieħed u ieħor 387,000 skjav Afrikan intbagħtu lejn Barbados.

Minn raħal għal belt 

Fl-1824, Barbados saret is-sede tad-Djoċesi Anglikana ta' Barbados u tal-Gżejjer Leeward. Il-Knisja Parrokkjali ta' San Mikiel saret katidral u Bridgetown saret belt. Fl-1842, Barbados, Trinidad u Tobago, Grenada, Saint Vincent u Saint Lucia ġew maqsuma fi djoċesi separati permezz ta' ittri rjali li stabbilew li r-Raħal ta' Bridgetown għandu jibda jissejjaħ il-Belt ta' Bridgetown.

Mill-1800 sal-1885, Bridgetown kienet is-sede prinċipali tal-gvern għall-eks kolonji Brittaniċi tal-Gżejjer Windward. Matul dan il-perjodu, il-gvernatur residenti ta' Barbados serva bħala l-kap kolonjali tal-Gżejjer Windward. Wara li l-gvern ta' Barbados ħareġ uffiċjalment mill-unjoni tal-Gżejjer Windward  fl-1885, is-sede ġiet ittrasferita minn Bridgetown għal Saint George fil-gżira ta' Grenada.

F'Diċembru 1925, kumitat ipprova jagħmel petizzjoni kontra r-Re għal Karta Rjali ta' Inkorporazzjoni sabiex il-belt ikollha gvern lokali, u ppropona li jkun jikkonsistit minn sindku, tmien membri anzjani, 12-il kunsillier komuni, skrivan tal-belt, kap ta' distrett jew kuntistabbli kap, u uffiċjali oħra simili skont kif jitqies li jkun meħtieġ. Ġie propost ukoll li l-Kamra tal-Assemblea tal-gżira għandha tipprova tinkorpora l-belt minflok tuża Karta Rjali.

Din il-proposta ma ntlaqgħetx, iżda fl-1958 f'Barbados għadda l-Att dwar il-Gvern Lokali. Dan ipprovda amministrazzjoni separata għall-belt, b'sindku, sitt membri anzjani mill-belt u 12-il kunsillier tal-belt, erba' għal kull wieħed mit-tliet distretti tal-belt.

Fl-20 ta' Settembru 1960, il-Kulleġġ tal-Istemmi f'Londra ta l-istemma lill-Belt ta' Bridgetown. L-istemma ġiet iddisinjata minn Neville Connell, li dak iż-żmien kien id-direttur tal-Mużew u s-Soċjetà Storika ta' Barbados, u minn H. W. Ince, is-Segretarju Onorarju tas-Soċjetà.

Il-gvern lokali f'Barbados ma damx wisq. F'April 1967, il-Kunsilli tal-Gvern Lokali ġew xolti u ġew sostitwiti b'Kummissarju Temporanju għall-Gvern Lokali. B'hekk, il-Korporazzjoni ta' Bridgetown ma baqgħetx teżisti iktar, u l-affarijiet kollha relatati magħha ġew depożitati kemm fid-Dipartiment tal-Arkivji tal-gvern kif ukoll fil-Mużew u fis-Soċjetà Storika ta' Barbados. Attwalment, Bridgetown u l-kostitwenzi tal-madwar huma amministrati minn membri parlamentari ta' Barbados.

Ġeografija u klima

Ġeografija 
Kif stabbilit fil-bidu tas-seklu 17, iċ-ċentru ta' Bridgetown oriġinarjament kien magħmul minn art bassasa, li f'qasir żmien ġiet imbattla mill-ilma u mimlija bir-radam sabiex titwitta t-triq għall-iżvilupp bikri.

Konfini 
L-iżjed konfini bikrin ta' Bridgetown jinsabu deskritti f'Att li għadda fl-4 ta' April 1660 bħala li "jipprevjenu l-perikli possibbli minħabba nirien fil-belt jew qrib l-irħula tal-port marittimu tal-gżira". Il-konfini tan-Nofsinhar ġie ddikjarat li kienet ix-Xmara (Careenage), filwaqt li l-limitu tal-Punent ġie ddikjarat li kien il-konfini tal-Punent kien iz-zuntier tal-Knisja ta' San Mikiel (issa ta' Santa Marija), li jestendi f'linja diretta sax-xatt tal-baħar. Il-limiti l-oħra tal-belt kienu jikkonsistu minn proprjetajiet ta' ċertu ċittadini msemija f'dan l-istatut, għalkemm il-pożizzjoni eżatta tagħhom attwalment ma tistax tiġi ddeterminata b'ċertezza. Il-konfini ma reġgħux ġew definiti qabel l-1822.

Permezz tal-Istrument Statutorju Nru 141 tal-1984, fl-Att dwar it-Traffiku fit-Toroq, fil-Kapitlu 295 imsejjaħ "Regolamenti tat-Traffiku fit-Toroq", u taħt l-Iskeda Sekondarja Nru 6 fejn il-Konfini ta' Bridgetown, Speightstown, Holetown u Oistin huma kkwotati kif ġej: 1) "Il-Belt ta' Bridgetown" – "Bridgetown" – "Il-Belt":Iż-żona kkonfinata mill-Awtostrada Nru 7 fil-limiti ta' Bay Street flimkien ma' Jemmotts Lane; imbagħad f'direzzjoni lejn il-Grigal u t-Tramuntana tul Jemmotts Lane, Martindales Road u Halls Road sal-limiti ta' Halls Road, esklużi t-toroq tal-konfini msemmija; imbagħad f'direzzjoni lejn il-Punent tul Tweedside Road u Roebuck Street sal-limiti ta' Country Road u Roebuck Street; imbagħad f'direzzjoni lejn it-Tramuntana, il-Punent u l-Lbiċ tul Country Road u Passage Road u Westbury Road sal-limiti ta' Westbury Road ma' President Kennedy Drive; imbagħad f'direzzjoni lejn in-Nofsinhar tul President Kennedy Drive sal-limiti ta' Samuel Jackman Prescod Boulevard, eskluż President Kennedy Drive; imbagħad f'direzzjoni lejn in-Nofsinhar u l-Punent tul Samuel Jackman Prescod Boulevard sal-limiti tal-Awtostrada tal-Prinċipessa Alice, eskluż Samuel Jackman Prescod Boulevard; imbagħad f'direzzjoni lejn il-Punent sa punt tul ix-xatt tal-baħar; imbagħad f'direzzjoni lejn ix-Xlokk tul ix-xatt tal-baħar sal-limiti ta' Bay Street u Jemmotts Lane. (traduzzjoni mhux uffiċjali).Lil hinn mill-konfini deskritti hawn fuq, iż-żona estiża usa' taż-żona metropolitana ta' Bridgetown teknikament tokkupa l-biċċa l-kbira tal-parroċċa ta' Saint Michael, b'erja ta' madwar 39 km2 (15-il mil kwadru). Is-silta ta' hawn fuq mill-Att dwar it-Traffiku fit-Toroq tħalli barra wkoll il-biċċa l-kbira mid-90 akru ta' art ġdida ffurmata oriġinarjament bit-tlestija tal-Port ta' Bridgetown fl-1961.

Careenage 
Fil-qalba ta' Bridgetown hemm ix-xmajjar ta' Careenage u tal-Kostituzzjoni. Careenage iktar milli xmara titqies bħala marina għad-dgħajjes li jidħlu u joħorġu mill-baċir intern li jinsab eżatt quddiem il-binjiet tal-Parlament ta' Barbados. Dan il-korp tal-ilma jipprovdi aċċess dirett għall-belt lill-jottijiet ta' daqs medju jew lid-dgħajjes rikreattivi żgħar. Għalkemm hija moderatament baxxa, il-marina ta' Careenage taqsam lil Bridgetown f'żewġ partijiet. Matul l-istaġun tax-xita, ix-xmara tal-Kostituzzjoni tfur fiż-żona ta' Careenage u sservi ta' żbokk għall-ilma min-network tal-ilma mormi u tax-xita mill-parti interna tal-pajjiż. Il-fluss tal-ilma jnixxi fil-Bajja ta' Carlisle tul il-kosta tal-Lbiċ tal-gżira.

Klima 
Bridgetown għandha klima ta' savana tropikali (skont il-klassifikazzjoni klimatika ta' Köppen: Aw), b'temperaturi relattivament kostanti matul is-sena kollha. Filwaqt li t-temperaturi jkunu pjuttost sħan, Bridgetown tiffriska kemxejn permezz tal-irjieħ prevalenti li jaffettwaw it-temp inġenerali f'Barbados. It-temperatura għolja rekord ta' Bridgetown hija 33.1 °C (91.6 °F) f'Settembru 2005 u t-temperatura baxxa rekord hija 16.5 °C (61.7 °F) fit-2 ta' Jannar 1984. Bridgetown għandha staġuni distinti tax-xita u tan-nixfa, bi staġun tax-xita relattivament twil u bi staġun tan-nixfa iqsar. L-istaġun tax-xita tal-pajjiż huwa minn Ġunju sa Diċembru, filwaqt li l-istaġun tan-nixfa huwa fil-kumplament tax-xhur.

Il-belt 

Fiċ-ċentru tal-belt hemm it-triq prinċipali ta' Bridgetown li hija Broad Street (it-Triq il-Wiesgħa) li tgħaddi direttament tul nofs il-belt. Din it-triq tgħaddi qrib il-binjiet tal-Parlament u sservi bħala ċ-ċentru taż-żona tal-ħwienet tal-belt.

Arterja ewlenija oħra għat-traffiku lejn il-belt hija Bay Street, li tagħti għall-Awtostrada Nru 7 u twassal sal-Kosta tan-Nofsinhar ta' Barbados u sal-Parroċċa ta' Christ Church. Hemm ukoll toroq notevoli oħra fil-belt ta' Bridgetown, fosthom:

 Swan Street – bi dritt Broad Street, lejn it-Tramuntana.
 Roebuck Street – li twassal sal-Park tar-Reġina lejn it-Tramuntana, u l-Lvant ta' Swan Street.
 Tudor Street – li tgħaddi mit-Tramuntana, taqsam minn Swan Street u tibqa' sejra b'mod perpendikolari ma' Broad Street.
 L-Awtostrada tal-Ġnien tar-Rebbiegħa, li tinsab fil-Punent tal-belt, u tospita iktar minn 85,000 persuna, bejn udjenza u parteċipanti, fil-Parata Grandjuża tal-Karnival ta' Kadooment.

Kwartieri 

 Belleville
 Cat's Castle
 Cheapside
 Fontabelle
 Garden Land
 New Orleans
 Pinelands
 Strathclyde
 Weymouth
 Whitepark

Attrazzjonijiet 

 Pjazza l-Eroj Nazzjonali (li qabel kienet Pjazza Trafalgar) u l-Ġnien tal-Funtana

 Pjazza Indipendenza u l-Ħnejja tal-Indipendenza
 Il-Funtana ta' Montefiore
 Il-binjiet tal-Parlament ta' Barbados
 Il-Knisja-Katidral ta' San Mikiel u tal-Anġli Kollha
 Il-Knisja Anglikana ta' Santa Marija
 Il-Katidral Kattoliku Ruman ta' San Patrizju
 Is-Sinagoga ta' Nidhe Israel
 Il-Villaġġ tal-Pelikani u ċ-Ċentru tal-Artiġjanat
 Il-Park tar-Reġina
 Il-Mużew ta' Barbados
 Kensington Oval (il-post fejn saret il-finali tat-Tazza tad-Dinja tal-Cricket fl-2007)
 Il-Bajja bir-ramael ta' Carlisle
 Is-suq ta' Cheapside
 Il-Kumpless Finanzjarju ta' Tom Adams
 Is-Sala tal-Arti tal-Ispettaklu ta' Frank Collymore
 Il-Pjazza tal-Katidral
 L-Istabbiliment Kummerċjali ta' Cave Shepherd (10, Broad Street)
 Il-Mutual Building (in-naħa t'isfel ta' Broad Street)
 Il-Ġonna ta' Cheapside
 Pjazza Sagicor
 Is-Savana u ż-Żona Storika Nazzjonali tal-Gwarniġjon
 Il-Lukanda tal-Hilton
 Il-Villa ta' Martineau
 Il-Kumpless tal-Iżvilupp ta' Pierhead

Port 

Il-Port ta' Bridgetown (magħruf ukoll bħala "Deep Water Harbour") huwa l-port il-kbir tad-dħul għall-bastimenti tal-kruċieri u tal-merkanzija li jirmiġġaw f'Barbados. Il-port jinsab ftit 'il bogħod mill-Bajja ta' Carlisle Bay lejn il-Majjistral tal-Kanal ta' Careenage. Jinsab tul l-Awtostrada tal-Prinċipessa Alice u fil-Punent taċ-ċentru tal-belt fl-inħawi ta' Fontabelle.

Dan il-port huwa wieħed miċ-ċentri ewlenin tat-trasport marittimu u tat-trażbord minn portijiet internazzjonali għal-Lvant kollu tal-Karibew. Dan l-aħħar, sar proġett ta' tkarkir fil-Port ta' Bridgetown sabiex jiġi żgurat aċċess u rmiġġ sikur għall-bastimenti ġodda tas-superkruċieri. Dan il-proġett ta' tkarkir tlesta fl-2002 u l-belt issa tista' tospita bosta mill-ikbar bastimenti tal-kruċieri fid-dinja.

Mill-port ta' Bridgetown tgħaddi wkoll il-merkanzija għall-ħtiġijiet domestiċi tal-gżira. L-esportazzjoni prinċipali tal-gżira hija fil-biċċa l-kbira prodotti agrikoli li wkoll jużaw il-faċilitajiet tal-port.

Bridgetown għandha wkoll kanal iżgħar fiċ-ċentru tal-belt imsemmi Careenage, magħruf ukoll bħala x-xmara tal-Kostituzzjoni. Ma għandhiex issir konfużjoni bejn ix-xmara tal-Kostituzzjoni u l-Port ta' Barbados. Ix-xmara tal-Kostituzzjoni hija ferm iżgħar u tagħti għall-kosta tal-Punent madwar nofs kilometru fin-Nofsinhar tal-port il-kbir. Il-Kanal ta' Careenage jiflaħ jilqa' dgħajjes rikreattivi jew tas-sajd u għandu żewġ pontijiet prinċipali qrib iċ-ċentru tal-belt min-naħa għall-oħra tal-kanal.

Sit ta' Wirt Dinji 

Bridgetown Storika u l-Gwarniġjon tagħha ġew iddeżinjati bħala Sit ta' Wirt Dinji tal-UNESCO fl-2011.

Il-valur universali straordinarju tas-sit ġie rrikonoxxut abbażi ta' tliet kriterji tal-għażla tal-UNESCO: il-kriterju (ii) "Wirja ta' skambju importanti ta' valuri umani, tul perjodu ta' żmien jew fi ħdan żona kulturali fid-dinja, dwar l-iżviluppi fl-arkitettura jew it-teknoloġija, l-arti monumentali, l-ippjanar tal-bliet jew id-disinn tal-pajsaġġ"; il-kriterju (iii) "Xhieda unika jew minn tal-inqas eċċezzjonali ta' tradizzjoni kulturali jew ta' ċivilizzazzjoni li għadha ħajja jew li għebet"; u l-kriterju (vi) "Assoċjazzjoni diretta jew tanġibbli ma' avvenimenti jew ma' tradizzjonijiet ħajjin, ma' ideat jew ma' twemmin, jew ma' xogħlijiet artistiċi jew letterarji ta' valur universali straordinarju".

Soċjetà u kultura 

Bridgetown isservi bħala ċentru prinċipali tal-attività kummerċjali ta' Barbados, kif ukoll bħala ċentru għas-sistema tat-trasport pubbliku tal-gżira. Ħafna mill-ministeri u mid-dipartimenti tal-gvern tal-gżira jinsabu fi ħdan iż-żona estiża ta' Bridgetown. Il-binjiet pubbliċi jew tal-Parlament, li jinsabu fil-qalba tal-belt fit-Tramuntana ta' Pjazza l-Eroj Nazzjonali, jospitaw it-tielet l-eqdem parlament kontinwu fil-Commonwealth Brittanika. Tabilħaqq, f'mument partikolari fl-istorja bikrija tal-belt, Bridgetown kienet l-iżjed belt importanti tat-territorji Brittaniċi kollha fid-Dinja l-Ġdida minħabba l-pożizzjoni ġeografika tagħha fil-Lvant tal-Karibew.

Is-sede tas-Servizz tal-Librerija Nazzjonali ta' Barbados jinsab f'Bridgetown. Il-fergħa prinċipali tinsab f'Coleridge Street, f'binja tal-ġebel u tal-qroll, li nbniet bl-istil tar-Rinaxximent Ingliż.

Għal belt tad-daqs tagħha, iż-żona estiża ta' Bridgetown tospita diversi istituzzjonijiet edukattivi prestiġjużi. Il-belt isservi bħala s-sede ta' wieħed mit-tliet kampusijiet tal-Università tal-Indji tal-Punent fis-subborg tat-Tramuntana ta' Cave Hill. Il-kampus jinsab fuq għolja b'veduti panoramiċi ta' Bridgetown u tal-port tagħha. Il-Kulleġġ tal-Komunità ta' Barbados jinsab tliet mili (ħames kilometri) fil-Lvant tad-Distrett Ċentrali tan-Negozju f'subborg magħruf bħala "The Ivy" (litteralment "Il-Liedna"), filwaqt li l-kampus il-kbir tal-Istituzzjoni Politeknika ta' Samuel Jackman Prescod jinsab kemm kemm lil hinn mil-limiti tal-Lvant tal-belt f'subborg magħruf bħala "The Pine" (litteralment "L-Arżnu"). Barra minn hekk, il-belt tospita skejjel sekondarji distinti bħall-Kulleġġ ta' Harrison, Combermere u l-Iskola ta' San Mikiel. L-Iskola tal-Mediċina tal-Università Amerikana ta' Barbados, li tinsab fiż-żona ta' Wildey tal-Parroċċa ta' Saint Michael, tinsab bejn wieħed u ieħor erba' kilometri fil-Lvant ta' Bridgetown, fil-fruntiera mal-Parroċċa ta' Christ Church.

Il-belt ta' Bridgetown ospitat ukoll il-Konferenza Globali tan-Nazzjonijiet Uniti dwar l-Iżvilupp Sostenibbli tal-Istati li huma wkoll Gżejjer Żgħar. Bridgetown għandha fergħat ta' wħud mill-ikbar banek fid-dinja u fil-Karibew fejn jiġi mitkellem l-Ingliż, u hija rikonoxxuta b'mod internazzjonali bħala domiċilju finanzjarju emerġenti. Il-belt sarilha żvilupp mill-ġdid konsiderevoli fit-tħejjija għall-Finali tat-Tazza tad-Dinja tal-Cricket fl-2007 li saru fil-Kensington Oval storiku. L-istadjum ġie rinnovat għal faċilità mill-aqwa li takkomoda 30,000 spettatur. Ġie stmat li l-ispettaturi f'ħin reali għall-avveniment tal-2007 qabżu l-100 miljun persuna madwar id-dinja.

Servizzi bażiċi u lokali 

Attwalment, Bridgetown hija belt moderna u prosperuża, b'aċċess għal bosta servizzi moderni, inkluż provvista tal-ilma mill-katusi (li jingħad li tipprovdi fost l-iżjed ilma safi fid-dinja), elettriku, provvista tal-gass naturali, telekomunikazzjoni l-iktar avvanzata, servizzi bla fili, kafetteriji bis-servizzi tal-internet, u infrastruttura kumplessiva tajba. Il-belt hija moqdija wkoll minn faċilità impressjonanti għall-konferenzi magħrufa bħala ċ-Ċentru tal-Konferenzi ta' Sherbourne.

 Elettriku – Barbados Light and Power Company Ltd. (BL&P)
 Gass Naturali – Korporazzjoni Nazzjonali tal-Petroleum
 Ilma – Awtorità tal-Ilma ta' Barbados (BWA)
 Telekomunikazzjoni – Digicel, FLOW u WIISCOM
 Televiżjoni – CBC TV 8, Multi-Choice TV (Barbados) u DirecTV
 Radju – għadd ta' stazzjonijiet tar-radju f'Barbados
 Mezzi tax-xandir ta' Barbados.

Ekonomija 
Il-prodotti prinċipali tal-esportazzjoni ta' Barbados huma z-zokkor, ir-rum u l-melassi. Il-gżira hija involuta wkoll f'industriji oħra, fosthom it-turiżmu u s-settur offshore.

Borża 

 Il-Barbados Stock Exchange (BSE) hija l-Borża tal-belt ta' Bridgetown bit-titoli ta' kumpaniji ta' Barbados u tal-Karibew.

Negozju u affarijiet ġenerali 
Negozju: il-banek ikunu miftuħin mit-08:00 sat-15:00 mit-Tnejn sal-Ħamis, u mit-08:00 sal-17:00 nhar ta' Ġimgħa.

Il-banek prinċipali huma:

 Bank of Nova Scotia,
 Republic Bank,
 Canadian Imperial Bank of Commerce (CIBC) (see FirstCaribbean International Bank),
 First Citizens, u
 Royal Bank of Canada (RBC).

L-ATMs biex wieħed jiġbed u jiddepożita l-flus huma disponibbli.

Il-ħwienet jiftħu kif ġej:

 mit-08:00 sas-18:00 matul il-ġimgħa u 
 mit-08:00 sa 12:00 nhar ta' Sibt.

Il-kards tal-pagamenti huma aċċettati f'bosta postijiet.

Elettriku: 115-il volt AC, 50 ċiklu. Il-biċċa l-kbira tal-lukandi għandhom 220 volt AC.

Telekomunikazzjoni: il-prefiss internazzjonali għal Barbados huwa +1246 segwit minn seba' numri. Fil-gżira wieħed għandu juża s-seba' numri biss mingħajr il-prefiss. Fil-gżira, biex wieħed iċempel numru tal-Istati Uniti jew tal-Kanada, għandu juża l-prefiss +1 (kodiċi taż-żona) u seba' numri oħra.

Numri ta' emerġenza: Pulizija: 211 (emerġenzi biss), Tifi tan-Nar: 311, Ambulanza: 511, Gwardja tal-Kosta u Forza tad-Difiża: +1.246.427.8819.

Trasport 
Il-belt għandha aċċess għal titjiriet kuljum mill-ajruport tal-gżira, l-Ajruport Internazzjonali ta' Sir Grantley Adams (GAIA) li jinsab tul l-Awtostrada ABC/Nru 7 f'Seawell, Christ Church. Il-belt ta' Bridgetown u ta' New York fl-Istati Uniti kienu l-uniċi bliet fl-emisferu tal-Punent li kienu moqdija minn titjiriet skedati regolarment bil-Concorde mill-British Airways. Barra minn hekk, l-ajruport ta' Barbados intgħażel bħala wieħed mill-erba' siti globali għall-wiri ta' dan l-inġenju tal-ajru supersoniku li ma baqax jintuża iktar. L-ajruport jinsab fl-istadji finali ta' proġett ta' tkabbir, li se jinkludi wkoll il-kostruzzjoni ta' mużew tal-avjazzjoni li se jospita wieħed minn dawn l-inġenji tal-ajru.

Is-seba' awtostradi primarji ta' Barbados jibdew qrib il-belt ta' Bridgetown, fil-Parroċċa ta' Saint Michael. Kollha jinfirxu qishom imrewħa lejn it-Tramuntana, in-Nofsinhar u l-Lvant sa partijiet oħra tal-gżira. Is-sewqan isir fuq in-naħa tax-xellug tat-triq b'limitu tal-veloċità ta' 60 km/h (37 mph) fiż-żoni mibnija. Il-limitu tal-veloċità fl-Awtostrada ABC ġeneralment huwa 80 km/h (50 mph) għajr fiż-żoni mibnija. It-trasport fuq l-ilma huwa rregolat mill-Awtorità tal-Port ta' Barbados.

Karozzi tal-linja pubbliċi 
Il-karozzi tal-linja pubbliċi li jmorru fit-Tramuntana lejn destinazzjoni bħal Holetown u Speightstown, u lejn xi lokalitajiet f'Saint Michael inkluż il-kampus ta' Cave Hill tal-Università tal-Indji tal-Punent, jitilqu mill-Venda tal-Karozzi tal-Linja tal-Prinċipessa Alice li tinsab fil-Punent taċ-ċentru tal-belt. Il-karozzi tal-linja li jmorru fil-Lvant u fin-Nofsinhar jitilqu mill-Venda tal-Karozzi tal-Linja ta' Fairchild Street, li tinsab fil-Lvant taċ-ċentru tal-belt, ħdejn l-Isptar tar-Reġina Eliżabetta.

Taksis tar-rotta 
It-taksis tar-rotta huma vannijiet żgħar b'sjieda privata li joperaw bħala taksis minn post għall-ieħor jew għal jum sħiħ mit-turisti.

Ġemellaġġ 
Bridgetown hija ġemellata ma':

 Bridgetown, Nova Scotia, il-Kanada (mid-9 ta' Lulju 2004);
 Wilmington, North Carolina, l-Istati Uniti (mit-28 ta' Ġunju 2004).

Nies notevoli 

 Jofra Archer, plejer tal-cricket;
 Stede Bonnet, pirata, xi kultant imsejjaħ "Il-Pirata Ġentlom";
 Richard Clement Moody, il-fundatur ta' British Columbia;
 Gilbert Elliott (1870–mhux magħruf), plejer tal-cricket;
 Anthony Forde, plejer tad-darts;
 Grandmaster Flash, rapper;
 Orlando Greene, atleta tal-ġiri Olimpiku;
 Dawn-Marie Layne, plejer tal-cricket;
 Zane Maloney, sewwieq tal-karozzi tat-tlielaq u ċampjin Brittaniku tal-F4 fl-2019;
 Malcolm Marshall, plejer tal-cricket;
 Jackie Opel, akkreditat bħala ħallieq tal-ġeneru mużikali sperimentali sinkopali msejjaħ Spouge.
 Rihanna, kantanta/kantawtriċi;
 Kyffin Simpson, sewwieq tal-karozzi tat-tlielaq u ċampjin tal-Formula Reġjonali tal-Amerki fl-2021;
 Sir Garfield Sobers, plejer tal-cricket;
 Sir Clyde Walcott, plejer tal-cricket;
 Sir Everton Weekes, plejer tal-cricket;
 Sir Frank Worrell, plejer tal-cricket;
 Dame Sandra Mason, l-ewwel President ta' Barbados.

Referenzi 

Siti ta' Wirt Dinji
Bliet kapitali fl-Amerika
Barbados